Zi mare pentru Valeriu Argăseală (68 de ani), care și-a lansat primul volum de poezii. Evenimentul de gală a avut loc cu câteva ore înaintea meciului în care FCSB, echipa a cărui președinte este, va primi trofeul și medaliile de campioană.
Evenimentul în care Valeriu Argăseală și-a lansat volumul de poezii intitulat „Suflete reci” a avut loc într-un amfiteatru cochet de la sediul COSR (n.r. – Comitetul Olimpic și Sportiv Român). Multe dintr poezii continuă stilul lui Adrian Păunescu, cel care îi este idol președintelui de la FCSB.
Printre invitații autorului s-au numărat actorul George Mihăiță, reputatul jurnalist Ovidiu Ioanițoaia și scriitorul Ion Cristoiu. Ultimul a fost cel care a redactat prefața cărții.
„Vă invit să citiți cartea pentru că este cu adevărat bună. Nu aș fi scris niciodată prefața unei cărți proaste. Am rămas surprins că un om de fotbal poate să aibă atâta profunzime și sensibilitate”, a transmis Ion Cristoiu.
De nouă ani de zile a avut nevoie Valeriu Argăseală pentru a își face curaj să lanseze acest volum de poezii. Tot nouă ani au trecut și de la ultimul titlu cuccerit de FCSB. Președintele noii campioane a României anunțat că a scris inclusiv un imn al echipei, din care a recitat câteva versuri.
„(n.r: Aţi ales strategic această zi?) Nu, chiar nu, întâmplarea face, şi e o întâmplare fericită, mulţumesc Lui Dumnezeu. Nu au fost coordonate toate persoanele pe care le-am invitat la eveniment, şi atunci a trebuit să mă pliez în zilele în care ar putea să fie cele mai importante persoane. Eu cred că evenimentul care se suprapune cu acel al celebrării câştigării campionatului nu este decât o întâmplare fericită pentru mine.
(n.r: De ce sunteţi pasionat de poezie?) Pentru că mă face să mă simt bine, să mă destresez, să ies din lumea în care lucrez şi în care mă încarc cu foarte mult stres. Într-un cuvânt, mă simt bine când scriu poezie.
(n.r: Domnul Becali a citit cartea, i-aţi trimis-o?) Nu, dar o să i-o trimit cu siguranţă. (n.r: Are legătură şi cu credinţa această carte?) Are legătură, pentru că sufletul este, de fapt, cel care ne arată care este starea noastră”.
„(n.r: Puteţi compune 3-4 versuri pentru FCSB?) Am compuse 6 strofe pentru FCSB şi sunt imnul. O să citesc doar o strofă: ‘Astăzi visul ni se împlineşte / Suntem campionii României / Nimeni şi nimic nu ne opreşte / Să-ncingem hora bucuriei’.
(n.r.: Nu sunt mulţi cei 9 ani de pauză de când FCSB nu a mai câştigat campionatul?) Sunt foarte mulţi, dar în egală măsură, bucuria este proporţională cu timpul pe care l-am petrecut, şi în care am muncit, pentru câştigarea acestui titlu. Este un titlu meritat şi care spune foarte mult despre starea în care se află această echipă”, a declarat Valeriu Argăseală.
Evenimentul a avut parte și de un moment artistic. Cantautorul Mihai Napu a interpretat două melodii pe versurile scrise de Valeriu Argăseală. Printre invitați s-au numărat și alți invitați celebri, atât din lumea sportului și nu numai, precum Mihai Stoica, Teia Sponte, Viorel Hrebenciuc, Ilie Năstase, Gino Iorgulescu, Costel Bucur, Constantin Zotta, Ticu Alexe sau părinții Elenei Gheorghe.
„(n.r: Aţi reuşit să citiţi şi dumneavoastră din poezii?) Am privilegiul să primesc o carte înainte de lansarea oficială şi am mai citit de-a lungul timpului. Impresionant.
Chiar ieri vorbeam cu Vali, ne cunoaştem de 32 de ani. Nu e o veste foarte bună pentru noi că ne cunoaştem de 32 de ani. Am fost printre puţinii care l-au perceput aşa cum este, un om profund şi sensibil. În fotbal ai o mască mereu, nu ştii exact cine este în spatele măştii. Pe Vali l-am perceput aşa cum este.
(n.r.: despre imnul FCSB-ului) Mi-a plăcut foarte mult, îl am la inimă.
(n.r: Suntem noi suflete reci?) Suntem suflete foarte reci, congelate, criogenate, din nefericire. E un subiect prea vast ca să-l abordăm acum, tot ce ne înconjoară, ce simţim, ce trăim are legătură cu credinţa. Cine nu înţelege asta are foarte mult de pierdut.
(n.r.: de când a început să citească poeziile lui Vali Argăseală) De când a început să scrie primele poezii. Am fost cu el în permanenţă. Ne-am despărţit doar când am fost eu în pelerinaj”, a declarat Mihai Stoica.
Evenimentul s-a încheiat cu o sesiune lungă de autografe. Timp de aproximativ o oră și jumătate, Valeriu Argăseală a semnat cărți pentru fiecare dintre invitați și a dezvăluit de ce volumul de poezii poartă titulatura „Suflete reci”.
„Deși eu sunt un tip cald și optimist, cartea se numește ‘Suflete reci’ pentru că oamenii încep să uite de suflet, sunt doar după business, după bani. Am uitat ce înseamnă prieteniile, ne-am îndepărtat chiar și de familie. E un fenomen prin care sufletele se răcesc și nu mai avem căldura pe care o aveam cândva. Nu mai sunt drumuri între oameni. Nu mai sunt prieteniile care erau odată.
Omul e tot mai mult ocupat, numai pe interes, numai pe alergătură, să producă. Totul a devenit material și nu suntem decât pe interes, cum să ne facem interesele. Sufletele au devenit reci, mercantile. Nu ne mai interesează de cei din jur. Am pierdut căldura. De aceea se numește ‘Suflete reci’, pentru că, din păcate, oamenii în direcția asta se duc și asta e tot mai vădit”, a conchis Argăseală.